S-366/2017

Mál þetta, sem dómtekið var 23. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 17. síðasta mánaðar á hendur R-kk-þgf M-kk-þgf Ó-kk-þgf, kt. 000000-0000, Dalaþingi 9 í Kópavogi, „fyrir fíkniefnabrot í Kópavogi með því að hafa miðvikudaginn 22. mars 2017 haft í vörslum sínum 86,11 gr. af ecstasy og 47 kannabisplöntur, sem ákærði hafði ræktað um nokkurt skeið og til þess dags, sem lögregla fann við húsleit á heimili ákærða að Dalþingi 9 og lagði hald á“ og hafa þannig brotið gegn 2., sbr. 4., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002.

Í ákæru er þess krafist að ákærði verði "dæmdur til refsingar, til greiðslu alls sakarkostnaðar og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001."

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Í gögnum málsins eru efnaskýrslur lögreglu um hinar haldlögðu plöntur og ecstasy. Fram kemur að við rannsókn og prófun tæknideildar lögreglu 23. mars og 6. apríl á þessi ári, hafi framangreint greinst sem fyrrgreint ecstasy og kannabisplöntur. Af þeim 47 plöntum hafi 26 þeirra verið 45 til 64 sentimetrar á hæð og vegið 7334,10 grömm og 21 plantna hafi verið 34 til 49 sentimetrar á hæð og vegið 938,30 grömm. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands frá 19. apríl síðastliðnum, vegna rannsóknar tveggja sýna hinna haldlögðu plantna. Þar greinir meðal annars frá því að magn tetrahýdrókannabínóls í þurrum sýnum hafi annars vegar verið 7,7 mg/g og hins vegar 89 mg/g.

Ákærði hvort tveggja á rannsóknarstigi og fyrir dómi gengist við þeirri háttsemi sem hann hefur nú verið sakfelldur fyrir og er það virt honum til málsbóta. Samkvæmt því sem greinir á framlögðu sakavottorði á hann að baki sakaferil sem nær aftur til ársins 2006, en þar af hefur honum tvívegis verið gerð refsing fyrir brot gegn lögum um ávana- og fíkniefni. Vegna þess háttar brots samþykkti hann sektargreiðslu með sátt hjá lögreglustjóra 11. ágúst 2009 og með með dómi 15. mars 2010 var hann dæmdur í þrjátíu daga fangelsi, skilorðsbundið til tveggja ára, fyrir sams konar brot. Síðan þá hefur ákærða ekki verið gerð refsing fyrir brot af þeim toga. Eftir framangreindu þykir refsing hans samkvæmt 1. mgr. 5. gr. laga nr. 65/1974, hæfilega ákveðin fangelsi í þrjá mánuði, sem þykir mega ákveða að verði bundin skilorði eins og greinir í dómsorði.

Ákærði hefur fyrir dómi samþykkt upptökukröfu ákæruvaldsins. Á grundvelli 6. mgr. 5. gr. laga nr. 65/1974 skal hann sæta upptöku á þeim kannabisplöntum og því ecstasy sem hald var lagt á, eins og nánar greinir í dómsorði.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt framlögðu yfirliti um slíkan kostnað og með stoð í öðrum gögnum nemur 162.246 krónum, vegna rannsóknar sýna hinna haldlögðu plantna, auk þóknunar skipaðs verjanda ákærða, P-kk-ef B-kk-ef héraðsdómslögmanns, sem þykir hæfilega ákveðin 84.320 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði R-kk-nf M-kk-nf Ó-kk-nf, sæti fangelsi í þrjá mánuði, en fresta skal fullnustu refsingar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði skal sæta upptöku á 47 kannabisplöntum og 86,11 grömmum af ecstasy, sem hald var lagt á.

Ákærði greiði 246.566 krónur í sakarkostnað, þar með talda 84.320 króna þóknun skipaðs verjanda síns, P-kk-ef B-kk-ef héraðsdómslögmanns.

H-kk-nf Þ-kk-nf